Els Castellers de Barcelona han presentat aquest dilluns els actes commemoratius del 50è aniversari de la fundació de la colla, que comptarà, entre d’altres, amb una Diada castellera amb les dues colles dels Xiquets de Valls com a colles convidades. Serà el pròxim 8 de juny la Plaça Sant Jaume, en la data exacta de la seva primera aparició en públic.

El tret de sortida d’aquest aniversari serà el pròxim 17 de març amb una macrodiada castellera a l’Antiga Fàbrica Damm amb 19 de les colles que els barcelonins han apadrinat al llarg del temps. Hi haurà presència dels desapareguts Castellers de la Roca i no es descarta una connexió en streaming en directe amb Sydney, des d’on els castellers de la ciutat australiana faran un pilar a l’hora de la diada a Barcelona.

Publicitat

Més enllà dels castells, el 50è aniversari també inclourà l’edició del llibre “Castellers de Barcelona: 50 anys, 50 llocs emblemàtics”. Una obra formada per 50 fotografies d’un pilar de 4 en diversos indrets amb un significat especial per a la història de l’entitat. A més, també hi haurà una exposició fotogràfica que acollirà el Museu Etnològic de Catalunya i que repassarà tota l’activitat de la colla a l’entorn dels valors de superació, humilitat, equip i valor humà, on s’està treballant en la possible creació d’un espai interactiu on els visitants de l’exposició tinguin una experiència no només visual gràcies a les tecnologies.

La història audiovisual es complementarà amb dos documentals: ‘Vida Castellera’ i ’50 anys fent cultura’. El primer tindrà una durada de 15 minuts i mostrarà la part més emocional del món casteller a partir d’una realització audiovisual dels alumnes de l’Institut Moisès Broggi. El segon documental, de 20 minuts de durada, explicarà com és i com ha estat la colla a través de diferents èpoques amb part de material de l’arxiu de betevé.

La dona en l’activitat castellera



En el marc del 50è aniversari també es faran unes jornades sota el títol “Aportació i Vivència de la Dona en l’Activitat Castellera”, que se celebraran el 5 d’octubre. Hi haurà xerrades i tallers per visibilitzar el paper de la dona en l’activitat castellera i es posarà especial atenció en l’impacte que té sobre la seva salut. Les jornades es faran a les oficines del RACC a Barcelona i es convidarà tots els castellers i castelleres de totes les colles que vulguin a participar de les conferències i tallers. Cada xerrada comptarà amb experts en la temàtica i amb representants de colles castelleres que hagin tingut un paper important en el tema que s’estigui tractant.

L’aniversari inclourà un concurs fotogràfic, la cinquena edició del Concurs Interinstituts i diversos actes socials entre d’altres.